钦定古今图书集成/历象汇编/乾象典/第040卷 > 《秋江钓月图歌》〈并序〉陈泰
## 钦定古今图书集成/历象汇编/乾象典/第040卷 > 《秋江钓月图歌》〈并序〉陈泰

秋谷李平章所善客鄱阳叶天文隐居不仕，其行卷曰《秋江钓月图》。同年鲁伯昭、阔里吉思赠之以诗，属余次韵。

青萝断岸苔如发，天清水落鱼龙窟。中有江南漫浪
翁，独棹秋江钓明月。秋江月白芙蕖深，扣舷夜和江
神吟。不须槎上泛牛斗，琼楼玉宇空人心。千年白石
今可煮，一掬泉香𢭏云母。富贵知君已厌看，翠黛红
妆梦中舞。人间月色尽风波，闻道君家月最多。我亦
扁舟下彭蠡，到门相访定如何。